MT Steyn-beeld moet ‘aktueel, onbedek’ weesHoofgebou op die Bloemfontein-kampus van die Universiteit van die Vrystaat. Foto: Evert Kleynhans (RooistoelTV) via UV Facebook Die Vrystaatse erfenisowerheid het beslis die standbeeld van pres. MT Steyn voor die hoofgebou van die Universiteit van die Vrystaat (UV) moet sigbaar, onbedek en toeganklik wees. Die UV se spesiale taakspan oor die kwessie het die erfenisowerheid genader om ŉ permit te verkry om die standbeeld te bedek totdat daar oor sy toekoms besluit is. Die taakspan het verdere opsies voorgestel soos dat dit omhein word en dat daar uitruil van inligting oor die beeld moet wees. Die erfenisowerheid se permitkomitee het besluit die beeld moet sigbaar wees terwyl daar ŉ uitruil van inligting is in die vorm van inligtingsborde oor Steyn wat op die kampus opgerig moet word. Die universiteit se taakspan het die besluit van die permitkomitee verwelkom en gesê daar word nou gewerk om die terugvoer van die erfenisowerheid te verfyn en uitvoering daaraan te gee. Die universiteit het intussen ŉ erfeniskonsultant aangestel om ŉ erfenis-impakstudie te doen. Sodra die verslag voltooi is sal dit openbaar gemaak word en mense sal 30 dae geleentheid kry om daarop kommentaar te lewer. ŉ Finale verslag sal dan ingedien word sodra die terugvoer ontvang is. Die Federasie van Afrikaanse Kultuurvereniginge (FAK) het intussen die besluit verwelkom. Dr. Danie Langner, besturende direkteur van die FAK, sê dit is beslis ’n stap in die regte rigting. “Altesaam 74 geskrewe en mondelinge voorleggings is ontvang waarin mense aangedui het of hulle ten gunste van die bedekking is of nie. Om die standbeeld te omhein en om dit aktueel te maak deur inligtingsborde daaroor op kampus aan te bring, is deur die universiteitsgemeenskap voorgestel.” Sommige UV-studente eis al ’n geruime tyd dat die MT Steyn-standbeeld verwyder moet word aangesien dit volgens hulle aan kolonialisme verbind word. Die voorgestelde plan om die standbeeld te verwyder is deel van die UV-studenteraad se transformasiebeleid.